দেখতে দেখতে অনেকটা বড় হয়ে যাচ্ছে জিনান, মা-বাবার ইচ্ছা এবার জিনানকে ভালো কোনো স্কুলে ভর্তি করে দেবেন। জিনানের বাবা জামাল সাহেব বিদেশে থাকেন। এবার ছুটিতে এসেছেন ছয় মাসের জন্য। জামাল সাহেব চাচ্ছেন তার ছুটি শেষ হবার আগেই মেয়েকে স্কুলে ভর্তি করতে। জিনান খুবই চঞ্চল স্বভাবের। তবে তার মেধাশক্তি অনেক প্রকট। একবার কোনো কিছু শুনলে খুব সহজেই রপ্ত করে ফেলে। একমাত্র সন্তান জিনান তাই তাকে নিয়ে তাদের আবেগও একটু বেশি। ইতিমধ্যে বেশ কিছু স্কুলে খোঁজ-খবর নিয়েছেন তিনি। আজ শহরাঞ্চলে শিক্ষাপ্রতিষ্ঠান যেভাবে পসরা সাজিয়ে বসেছে এতে করে ভালো আর খারাপের মধ্যে পার্থক্য করাটা খুবই কঠিন ব্যাপার। ব্যঙ্গের ছাতার মতো করে যেভাবে যেখানে সেখানে শিক্ষা প্রতিষ্ঠান তৈরি হচ্ছে সেভাবে শিক্ষার মান খুব একটা উন্নতি হচ্ছে না। তার কারণ হলো এসব প্রতিষ্ঠানের মূল টার্গেটই হচ্ছে অর্থনৈতিক ফায়দা হাসিল। তবে সব প্রতিষ্ঠান যে এরকম তা নয়। কিছু প্রতিষ্ঠান আছে যেগুলোতে ভালো মানের পড়ালেখা হয়।